北庭貽宗學士道別
作者：岑參
朝代：唐

paragraphs: 萬事不可料，歎君在軍中。
讀書破萬卷，何事來從戎。
曾逐李輕車，西征出太蒙。
荷戈月窟外，擐甲崑崙東。
兩度皆破胡，朝廷輕戰功。
十年祗一命，萬里如飄蓬。
容鬢老胡塵，衣裘脆邊風。
忽來輪臺下，相見披心胸。
飲酒對春草，彈棊聞夜鐘。
今且還龜茲，臂上懸角弓。
平沙向旅館，匹馬隨飛鴻。
孤城倚大磧，海氣迎邊空。
四月猶自寒，天山雪濛濛。
君有賢主將，何謂泣途窮。
時來整六翮，一舉凌蒼穹。